Panevėžio Vytauto Žemkalnio gimnazija

Panevėžio Vytauto Žemkalnio gimnazija – dieninė, savarankiško mokymosi bendrojo lavinimo mokykla Panevėžyje, Smėlynės g. 29, vykdanti pagrindinio, vidurinio ir papildomo ugdymo programas. Įstaigos kodas 190419981.

Istorija 
1905 m. Panevėžyje pradėjo veikti keturklasė Marijos mergaičių mokykla. Ši data – mergaičių vidurinio mokymo ir Panevėžio Vytauto Žemkalnio gimnazijos pradžia. Nuo 1915 m. mergaitės mokėsi lietuviškoje gimnazijoje kartu su vaikinais, bet atskirai skaičiavo abiturientų laidas.

1931 m. balandžio mėn. paskelbtą mergaičių gimnazijos projekto konkursą laimėjo architektas Vytautas Landsbergis-Žemkalnis. 1932 m. spalio mėn. naujoje gimnazijoje buvo švenčiamos įkurtuvės. Antrojo pasaulinio karo metais gimnazijoje įkurta karo ligoninė, todėl gimnazija nuolatinių patalpų neturėjo, dirbo amatų mokykloje Klaipėdos gatvėje, gaisrinės patalpose Ramygalos gatvėje, advokato Č. Petruškevičiaus užmiesčio viloje.

1949 m. mergaičių gimnazija pervadinta 2-ąja vidurine mokykla. Nuo 1975 m. dirbta humanitarine kryptimi. 1979 m. pastatytas mokyklos priestatas. 1990–1991 m. leista steigti humanitarinės krypties mergaičių klases. 1993 m. balandžio 30 d. Panevėžio miesto savivaldybės taryba 2-ajai vidurinei mokyklai suteikė Vytauto Žemkalnio vardą, o 1995 m. birželio 22 d. gimnazijos statusą.

Nuo 2018 m. rugsėjo 1 d. gimnazija pasirinko humanistinės kultūros ugdymą menine veikla kryptį.

Šiandieninė gimnazija yra Nepriklausomos Lietuvos gimnazijos tradicijų tesėja. Ją šiandien garsina tautinių šokių kolektyvas „Kanapėlė“, organizuojamos Salomėjos Nėries gimtadienio šventės, poezijos pavasariai bei aukšti gimnazistų akademiniai ir sportiniai pasiekimai. Mokinių priėmimas į gimnaziją vyksta konkurso būdu.

Direktoriai 
 1915–1918 m. Marija Putramentienė-Giedraitienė
 1918–1920 m. Juozas Balčikonis
 1920–1925 m. Jonas Yčas
 1925–1927 m. Konstantinas Šakenis
 1927–1932 m. Julijonas Lindė-Dobilas
 1932–1935 m. Jurgis Elisonas
 1935–1940 m. Marija Giedraitienė
 1940–1941 m. Jonas Navasaitis
 1941 m. Jonas Keisminas, Jurgis Elisonas, Petras Butėnas
 1941–1944 m. Marija Muralytė
 1944–1946 m. Ona Janulionienė
 1946–1947 m. Bronius Juška
 1947–1949 m. Kotryna Vilkaitė
 1949–1950 m. Julijonas Špokevičius
 1950–1956 m. Serafima Didžiulienė
 1956–1960 m. Vladas Rajeckas
 1960–1971 m. Ona Jurgelevičienė
 1971–1973 m. Petras Jaudzemas
 1973–2002 m. Eugenijus Urbonas
 nuo 2002 m. Artūras Totilas

Žymiausi mokytojai 
 Ona Maksimaitienė (1935–1944 m.)
 Salomėja Nėris (1934–1937 m.)
 Irena Skurdenienė (1980–1993 m.)

Žymiausi mokiniai 
 Simonas Bilis, plaukikas, olimpietis, pasaulio plaukimo čempionas
 Bronislava Jacevičiūtė, tapytoja
 Gediminas Kazlauskas, Lietuvos aplinkos ministras
 Algimantas Masiulis, aktorius
 Teresė Mikeliūnaitė, muziejininkė
 Jonas Pyragius, lakūnas, sklandytojas, karinis veikėjas
 Agnė Lukšytė, rašytoja
 Stasys Šaparnis, penkiakovininkas, olimpietis
 Eugenija Šulgaitė, aktorė
 Regina Zdanavičiūtė, aktorė
 Vanda Zaborskaitė, literatūrologė habil. dr. profesorė
 Dalia Melėnaitė aktorė
 Gražina Ručytė-Landsbergienė, pianistė
 Ramutė Skučaitė, poetė
 Silvestras Gaižiūnas, filologijos mokslų dr.
 Arvydas Šliogeris, filosofas profesorius
 Ramūnas Klimas, rašytojas
 Stasys Kropas, ekon. mokslų dr., signataras
 Paulius Gritėnas, žurnalistas, filosofas
 Giedra Radvilavičiūtė, rašytoja

Literatūra 
 Panevėžio Vytauto Žemkalnio gimnazijos mokytojai: gimnazijos šimtmetį sutinkant (sud. Artūras Totilas). – Kaunas: Judex, 2005. – 112 p.: iliustr. – ISBN 9955-581-49-2

Šaltiniai

Nuorodos 
 Mokyklos svetainė

Lietuvos gimnazijos
Žemkalnio
Tarpukario modernistinė architektūra Lietuvoje